钦定古今图书集成/历象汇编/岁功典/第059卷 > 和刘补阙秋园寓兴六首 朱庆馀
## 钦定古今图书集成/历象汇编/岁功典/第059卷 > 和刘补阙秋园寓兴六首 朱庆馀

“闲园清气满，新兴日堪追。隔水蝉鸣后，当檐雁过时。
雨馀槐穟重，霜近药苗衰。不以朝簪贵，多将野客期。
逍遥人事外，杖履人杉萝。草色寒犹在，虫声晚渐多。
静逢山鸟下，幽称野僧过。几许新开菊，闲从落叶和。
留情清景宴，朝罢有馀闲。蝶散红阑外，萤飞白露间。
墙高微见寺，林静远分山。吟足期相访，残阳自掩关。
深斋尝独处，讵肯厌秋声。翠篠寒逾静，孤花晚更明。
每因逢石坐，多见抱书行。入夜听疏杵，遥知耿此情。
门巷惟苔藓，谁言不称贫。台闲人下晚，果熟鸟来频。
石脉潜通井，松枝静离尘。残蔬得晴后，又见一番新。”
“竹迳通邻圃，清深称独游。虫丝交影细，藤子坠声幽。
积润苔纹厚，迎寒荠叶稠。闲来寻古画，未废执茶瓯。”